Diari Oficial de la Generalitat Valenciana


Sumari del DOGV 3411, del 13-01-1999 (1999/159)

ACORD de 23 de desembre de 1998, del Govern Valencià, pel qual es declara d'interés comunitari la instal·lació d'una indústria de fabricació d'argila atomitzada en sòl no urbanitzable del municipi de l'Alcora.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3411

Data del DOGV
:   13-01-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/159


Data del document
:   23-12-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Alcora, l'
    * pla d'urbanisme
    * indústria de la construcció

ACORD de 23 de desembre de 1998, del Govern Valencià, pel qual es declara d'interés comunitari la instal·lació d'una indústria de fabricació d'argila atomitzada en sòl no urbanitzable del municipi de l'Alcora. [1999/S159]
  
El Govern Valencià, en la reunió del dia 23 de desembre de 1998, adoptà l'acord següent:
  
Antecedents de fet
  
Primer
  
El 26 de desembre de 1997 té entrada en el Servei Territorial d'Urbanisme de Castelló la sol·licitud de declaració d'interés comunitari, pel procediment extraordinari, formulada per l'entitat Arcilla Blanca, SA, per a la instal·lació d'una indústria de fabricació d'argila atomitzada en sòl no urbanitzable del municipi de l'Alcora.
  
L'actuació afecta el sòl no urbanitzable de protecció agrícola, en el terme municipal de l'Alcora, de 95.139 m², integrats en una àrea entre l'extrem de la zona qualificada d'industrial 4-C del Pla General d'Ordenació Urbana de l'Alcora, ocupada per fàbriques taulelleres com són Cabrera, SA, Falcó, SA, i Atomisa, i per l'altra banda la zona que dóna al pantà de María Cristina. Comprén les parcel·les cadastrals 219, 220, 221, 222, 228, 229, 230, 231 i 232 del polígon 12, partida de les Foies Ferraes, i limita al nord, amb la parcel·la cadastral 219; al sud, amb la parcel·la cadastral 227; a l'est, amb el pantà de María Cristina, i a l'oest, amb les parcel·les cadastrals 223, 224 i 225.
  
La superfície construïda en naus de la primera fase serà de 5.120 m² amb una alçada de 14 m= 71.680 m³, 1.280 m² amb una alçada de 26 m= 33.280 m³ i 1.400 m² de 6 m d'alçada = 8.400 m³, per a recintes auxiliars; amb un total de primera fase de 7.800 m² i 113.360 m³.
  
Per a la segona fase, que es duria a terme a continuació, es construiran naus de 14 i 26 m d'alçada amb una superfície de 12.576 m² = 230.476 m³.
  
En total s'arribaria a 20.376 m² construïts amb un volum de 343.836 m³, sense considerar d'altres 1.652 m² per a graners i coberts, per a la càrrega de camions.
  
Segon
  
Després dels informes previs de l'Oficina del Pla de Carreteres de la Conselleria de Obres Públiques, Urbanisme i Transports, en els quals es deixa entreveure la possibilitat d'emissió favorable si la documentació aportada és certa, de la Conselleria de Medi Ambient i de l'Ajuntament de l'Alcora, en sentit favorable, s'admeté a tràmit l'expedient mitjançant Resolució del conseller d'Obres Públiques, Urbanisme i Transports, de 10 de març de 1998.
  
El projecte, juntament amb l'Estudi d'Impacte Ambiental, se sotmeté a informació pública, pel termini de 20 dies, mitjançant anuncis publicats en el Diari Oficial de la Generalitat Valenciana número 3.217, de 3 d'abril de 1998, i en el periòdic Mediterráneo, de Castelló, de 25 de març de 1998, sense que en el termini concedit per a això s'haguera presentat cap al·legació en el Registre de la Conselleria d'Obres Públiques, Urbanisme i Transports.
  
Durant el termini d'informació pública de l'expedient no es presentà cap proposta alternativa a la desencadenant del procediment.
  
Tercer
  
Sense perjuí dels informes demanats prèviament a l'admissió a tràmit de l'expedient, una vegada acordada aquesta, se sol·licità el de la Conselleria d'Ocupació, Indústria i Comerç, emés en sentit favorable el 29 d'abril de 1998.
  
Així mateix, es concedí audiència en l'expedient als municipis de la zona (Borriol, Castelló de la Plana, Costur, Fanzara, Figueroles i Sant Joan de Moró), i es va rebre un escrit de l'Ajuntament de Castelló de la Plana, en el qual s'assenyala que la ubicació de l'actuació, juntament amb l'embassament de María Cristina, sí que implicaria un especial atenció a les solucions donades als possibles vessaments.
  
El projecte s'ha sotmés a declaració d'impacte ambiental, emesa per Resolució del director general per al Desenvolupament Sostenible, de la Conselleria de Medi Ambient, el 27 d'octubre de 1998, per la qual s'estimen acceptable el projecte, només as efectes ambientals, amb una sèrie de condicions que s'enumeren en la citada resolució.
  
Quart
  
La Comissió Informativa de la Comissió Territorial d'Urbanisme de Castelló, amb data 29 d'octubre de 1998, informà favorablement l'expedient de referència.
  
Cinqué
  
El conseller d'Obres Públiques, Urbanisme i Transports informà favorablement la present declaració d'interés comunitari mitjançant la Resolució de data 18 de novembre de 1998.
  
Fonaments de dret
  
Primer
  
A la vista del primer dels antecedents que precedeixen, del qual resulta que l'actuació pretén l'ocupació d'una superfície de terrenys superior a 4 hectàrees i que té més de 8.000 m² de construcció, en sòl no urbanitzable, la sol·licitud de declaració d'interés comunitari s'ha tramitat, segons resulta dels antecedents anteriors, i s'ha de resoldre, de conformitat amb allò que s'ha disposat en l'article 20 de la Llei 4/1992, de 5 de juny, de la Generalitat Valenciana, sobre Sòl no Urbanitzable.
  
Així les coses, amb vista a constatar el compliment de les condicions a què es refereix el número 1 de tal precepte, s'adverteix el següent:
  
a) Per les seues característiques i el seu impacte territorial, l'activitat no es pot emplaçar en els sòls urbans, urbanitzables o aptes per a la urbanització previstos pels planejaments vigents en els municipis de la zona. L'emplaçament proposat és territorialment adequat, com aprecia l'Ajuntament de l'Alcora en el seu informe favorable adoptat per acord de la Comissió de Govern de 19 de gener de 1998.
  
b) L'actuació resol adequadament i al seu càrrec els següents serveis que necessita per al seu establiment i funcionament, com en la memòria del projecte s'especifica:
  
- Subministrament d'energia elèctrica: la zona de la parcel·la serà alimentada per la companyia subministradora Iberdrola, SA, per mitjà d'una xarxa de mitjana tensió de 65 KV, la petició de la qual s'ha realitzat a la citada companyia.
  
- Subministrament d'aigua: s'efectuaran els treballs de perforació d'un pou per a l'obtenció d'aigua (ja s'han realitzat estudis previs, i han donat com a resultat l'existència de bosses d'aigua a una profunditat d'aproximadament 40 m), i en el cas que fera falta més aigua es procedirà a portar-la canalitzada des de les instal·lacions de l'empresa subministradora La Esperanza.
  
- Eliminació de residus: instal·lació d'una depuradora d'oxidació total que tractarà les aigües residuals procedents dels lavabos i dutxes en els vestidors, per al seu posterior vessament a l'atomitzador, on es produirà la seua evaporació, de manera que no afecte la sanitat ambiental de l'entorn, i no existeixen aigües residuals industrials per ser reciclades i atomitzades.
  
- Accés rodat: pel que es refereix a la incidència de l'actuació a les xarxes viàries, és de destacar el tercer informe de l'Oficina del Pla de Carreteres de la Conselleria d'Obres Públiques, Urbanisme i Transports, de 28 de setembre de 1998, en el qual es manifesta que per al correcte funcionament del viari, així com per a proporcionar una connexió a aquest de les actuals activitats ubicades en l'entorn, és absolutament necessària la construcció del ramal situat a l'est de Supercerámica. Així mateix, s'assenyala que atés que si es produeix la ubicació de l'activitat sol·licitada sense condicionar al mateix temps els vials de l'entorn, així com la connexió d'aquests amb les carreteres circumdants, portarà al col·lapse de la circulació de la xarxa de carreteres en aquest entorn, les quals actualment ja presenten un elevat nivell de servei.
  
Finalitza l'informe amb la consideració absolutament necessària de la construcció del vial actualment en projecte, per part de l'ajuntament.
  
En relació amb l'execució del viari als voltants del pantà de María Cristina i dins del sòl urbà industrial, l'Ajuntament de l'Alcora indica, en el seu escrit de 22 d'octubre de 1998, que l'execució del seu traçat està prevista en dues fases:
  
- La primera fase, denominada Urbanització de vial entre Ceracasa i Supercerámica, per a la qual existeix una consignació pressupostària per al 1998 amb destinació a la Unitat d'Actuació vial entre Ceracasa i Supercerámica, està el projecte pendent de licitació.
  
- La segona fase, que correspon al traçat determinat en el Pla General d'Ordenació Urbana de l'Alcora, sobre una de les cues del pantà de María Cristina, es troba actualment en fase de redacció del projecte i pendent de la seua licitació, l'execució de la qual beneficiarà enormement el transport de la zona industrial adjacent.
  
c) La mercantil promotora de l'expedient assumeix el compliment de les obligacions, els deures i les cessions exigides de conformitat amb l'article 20.1.c de la Llei del Sòl no Urbanitzable. Així el deure de cessió s'ha substituït pel pagament del cost d'execució d'infraestructures públiques addicionals, i es proposa, a tal fi, l'import de 4.893.600 pessetes, segons consta en el certificat emés pel secretari de l'Ajuntament de l'Alcora, amb el vistiplau de l'Alcaldia, de 22 de juny de 1998, sobre l'informe emés en la mateixa data per l'arquitecta municipal.
  
En conseqüència, s'observa el compliment de les condicions fixades en l'article 20.1 de la llei citada.
  
Segon
  
La tramitació de l'expedient ha sigut formalment correcta, i s'han complit les exigències processals establides en l'article 20.2 de la mateixa Llei, en relació amb les derivades de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Tercer
  
L'actuació sol·licitada és d'implantació adequada des del punt de vista territorial, ja que no existeix dins del sòl urbà industrial suficient espai lliure per a poder situar la indústria de pasta blanca, tal com s'informa en l'acord de la Comissió de Govern de l'Ajuntament de l'Alcora, de 19 de gener de 1998.
  
Així les coses, s'entén que la declaració d'interés comunitari, considerada en el preàmbul de la Llei sobre Sòl no Urbanitzable com una espècie de planejament puntual, és instrument adequat per a l'atribució de l'ús sol·licitat, màximament quan en haver seguit el procediment extraordinari de l'article 20 d'aquesta llei, està rodejada de garanties processals i substantives, assenyaladament les de caràcter mediambiental i les relatives a la participació pública en les plusvàlues que genera la declaració, equivalents a una modificació puntual de planejament encaminada a la concreta localització d'un ús i aprofitament.
  
I des d'un punt de vista econòmic i social, l'actuació tampoc no és irrellevant. L'ajuntament, en el seu repetidament citat acord de la Comissió de Govern de 19 de gener de 1998, la considera molt positiva, perquè comportarà una gran inversió, amb el consegüent augment de llocs de treball (70 llocs aproximadament en una primera fase i fins a 1.740 llocs en total, al llarg del seu desenvolupament), i generació d'altres inversions amb interessos vinculats amb l'activitat objecte d'estudi que potenciarien i refermarien el desenvolupament econòmic i social de la zona, segons consta en el projecte presentat per la mercantil peticionària.
  
De tot això se segueix que procedeix la declaració d'interés comunitari sol·licitada, amb les condicions que es diran en la part dispositiva del present acord.
  
Quart
  
El Govern Valencià és l'òrgan competent per a la resolució de l'expedient, amb la consegüent aprovació i definició del corresponent ús, en virtut d'allò que s'ha disposat en l'article 20 de la Llei 4/1992, de 5 de juny, sobre Sòl no Urbanitzable, després de l'informe previ del conseller d'Obres Públiques, Urbanisme i Transports i de la Comissió Informativa d'Urbanisme (articles 5 i 11 del Reglament d'Òrgans Urbanístics de la Generalitat Valenciana, aprovat pel Decret 77/1996, de 16 d'abril, del Govern Valencià).
  
D'acord amb els preceptes legals citats i la resta de general i pertinent aplicació, a proposta del conseller d'Obres Públiques, Urbanisme i Transports, el Govern Valencià
  
ACORDA
  
Primer
  
Aprovar definitivament, com a actuació integral que s'ha de desenvolupar en els termes de l'article 20 de la Llei 4/1992, de 5 juny, sobre Sòl no Urbanitzable, l'ordenació urbanística relativa a l'atribució d'ús per a la instal·lació d'indústria de fabricació d'argila atomitzada, en sòl no urbanitzable del terme municipal de l'Alcora, que afecta una superfície de 95.139 m², delimitada en els antecedents del present acord i en el projecte.
  
Segon
  
Adjudicar la referida actuació integral d'interés comunitari a Arcilla Blanca, SA, que l'haurà d'executar segons les determinacions del projecte presentat i haurà d'observar les següents condicions:
  
1) Satisfer a l'Ajuntament de l'Alcora les compensacions econòmiques substitutives dels deures de cessió de terrenys, que es fixen en 4.893.600 pessetes, amb anterioritat al començament d'aquesta execució.
  
2) Obtindre de l'Ajuntament de l'Alcora la llicència municipal prèvia a l'execució de l'actuació, la qual haurà d'interessar d'aquesta entitat local, en condicions d'obtindre-la, en el termini màxim de 6 mesos següents al de publicació d'aquest acord en el Diari Oficial de la Generalitat Valenciana. La no sol·licitud de la llicència en aquest termini comportarà la caducitat de l'adjudicació continguda en aquest acord.
  
3) Executar l'actuació amb observació de les condicions imposades en la declaració d'impacte ambiental de 27 d'octubre de 1998.
  
4) Obtindre autorització del Govern Valencià per a qualsevol canvi que afecte la titularitat de la promoció objecte de la present actuació integral.
  
Contra el present acord, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà al de la notificació o de la seua publicació, de conformitat amb allò que s'ha previst en els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjuí que es puga exercitar qualsevol altre recurs que s'estime oportú.
  
València, 23 de desembre de 1998
  
El conseller secretari del Govern Valencià,